DECRETO 516/2005, do 22 de setembro, polo que se declara a urxente ocupación, para os efectos de expropiación forzosa, polo Concello de Cervo, dos bens e dereitos necesarios para a realización do proxecto de recuperación e rexeneración do bordo litoral da praia da Caosa e acondicionamento da desembocadura do río Ouro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 07/10/2005

O Concello de Cervo, en sesión que tivo lugar o día sete de xullo de dous mil catro, aprobou o proxecto de recuperación e rexeneración do bordo litoral da praia da Caosa e acondicionamento da desembocadura do río Ouro e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Xustiza, Interior e Administración Local e, solicitados informes á Dirección Xeral de Urbanismo da Consellería de Política Territorial, Obras Públicas e Vivenda, á Dirección Xeral de Conservación da Natureza da Consellería de Medio Ambiente e á Dirección Xeral de Recursos Mariños da Consellería de Pesca e Asuntos Marítimos, estes foron emitidos favorablemente, facendo mención nos dous primeiros da adopción dunha serie de condicións que deberán terse en conta para a realización do citado proxecto.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o concello, a actuación consiste en garantir a protección da costa e dos inmobles que se sitúan na súa proximidade fronte aos temporais durante a época invernal, dado que recentemente se derrubaron muros de contención que afectaron a cimentación de edificios, producíndose danos de importancia e non só nestes terreos, senón tamén nas infraestruturas existentes (vías, saneamentos, iluminación, etc.). Destácase tamén a existencia dun colector de saneamento na zona afectada, colector ao que os temporais lle producen avarías, ocasionando verteduras ao mar, cos conseguintes danos no ambiente.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia na súa reunión do día vinte e dous de setembro de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a
urxente ocupación, polo Concello de Cervo, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución do proxecto de recuperación e rexeneración do bordo litoral da praia da Caosa e acondicionamento da desembocadura do río Ouro, coas condicións sinaladas nos informes emitidos ao respecto, e debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte e dous de setembro de dous mil cinco.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza